Østjyllands Politi leder efter vidner til en voldsepisode ud for Ali Baba Grill natten til fredag.

Annonce

To unge mænd gik natten til fredag klokken 02.52 ind på Ali Baba Grill i Vestergade for at få noget at spise.

Køen var imidlertid så lang, at mændene ombestemte sig og gik ud igen. På vejen ud blev de provokeret af en gruppe på tre mænd, men de to venner ignorerede provokationerne og fortsatte ad Vestergade mod Magasin.

Cirka 10 meter fra Ali Baba Grill mærkede den ene - en 27-årig mand - pludselig, at han fik kastet noget i ryggen. Det viste sig at være en rullekebab, og da hans 26-årige kammerat gik hen til kasteren og sagde, at det ikke var i orden, fik han tre knytnæveslag i ansigtet.

Venneparret besluttede at forlade stedet, men gerningsmanden fulgte efter og gav den 26-årige en serie af spark i ryggen.

Politiet efterlyser nu gerningsmanden, der beskrives som en 20-25 årig dansk mand, 180-185 centimer høj, almindelig af bygning og med meget kort, lyst hår. Han var iført jeans og mørkeblå overdel.